Bu Marno ora wani mbantah, amarga wis ngerti watake kakunge. Yen wis disenggol kuncunge utawa dikilani dhadhane, piyambake ora bakal gelem mundur kanthi kacloreng raine. Lan ora ana wong siji-sijia sing bisa nglarang. Tinimbang ribut dingerteni wong akeh sing bisa ngelek-elek jenenge, lan kanggo njaga wutuhe bale somahe, Bu Marno mung manthuk kepeksa nyetujoni, sanajan nalare sing isih waras satemene nolak. Miturut wawasane, prajanjen karo Bu Tentrem kuwi sarwa nguntungake Bu Tentrem, lan ngrugekake dheweke. Menang apa kalah Bu Marno, tetep Bu Tentrem sing bakal ngukup untunge. Sawetara yen nganti kalah, bisa klakon Bu Marno bakal mulang para siswane tanpa semangat. Amarga gajine wis entek. Nyambut gawe tanpa pengarep-arep. Sing bakal rugi mesthi wae para siswane sing banget mbutuhake bimbingane. ***